Studentski zbor Filozofskog fakulteta Sveučilišta u Zagrebu

Ivana Lučića 3

10000 Zagreb

U Zagrebu, 7. ožujka 2018.

**Zapisnik V. sjednice Studentskog zbora Filozofskog fakulteta Sveučilišta u Zagrebu**

koja se održala 7. ožujka 2018. u 17:00h u A128.

Početak sjednice u 17:11 u A128.

Prisutni: Lorena Drakula, Karlo Držaić, Tomislav Karlić, Zvonimir Glavaš, Mitja Ružojčić, Luka Pavlović, Tea Miroslavić, Norma Trkovnik, Vinko Drača, Veronika Mesić, Petra Požgaj, Petra Kurtović

Odsutni: Martina Podboj, Lucija Gegić, Filip Tenšek, Nikola Tomašegović

Prisutni gosti: Luka Vrljić, Emirat Asipi, Sanja Šterk, Ivana Car, Petra Rukelj

Predsjedavatelj: Karlo Držaić

Zapisničarka: Lorena Drakula

**Predloženi dnevni red:**

1. **Obavijesti**
2. **Izvještaj sa Skupštine Studentskog zbora Sveučilišta u Zagrebu**
3. **Problematika financiranja studentskog projekta „Psihozij“**
4. **Izvještaj studentske pravobraniteljice**
5. **Izbor zamjenica/ka predstavnica Studentskog zbora Filozofskog fakulteta Sveučilišta u Zagrebu u Etičkom povjerenstvu Filozofskog fakulteta Sveučilišta u Zagrebu**
6. **Problematika prostorija za grupni rad u Knjižnici Filozofskog fakulteta**
7. **Razno**

Karlo Držaić naglašava da su svi slobodni sudjelovati u raspravi, no pravo glasa imaju samo članovi Studentskog zbora Filozofskog fakulteta Sveučilišta u Zagrebu.

Dnevni red je jednoglasno usvojen.

1. **Obavijesti**

Karlo Držaić obavještava da su predstavnici Studentskog zbora jučer bili na sastanku s Upravom oko ključeva prostorija A-015 i A-016 koji se drže na porti.

Emirat Asipi objašnjava da se u nekoliko navrata dogodilo da su članovi/ice Diskrepancije uzimali ključeve izvan fakulteta (zaboravili su da su kod njih). Službeno, i A-015 i A-016 su prostorije Studentskog zbora, premda je A-015 dana na korištenje Savezu studentskih udruga. Ključevi s porte ne smiju se iznositi van fakulteta.

Karlo Držaić kaže da je dogovoreno da će Bagić razgovarati s predsjedništvom Diskrepancije s obzirom na to da je i sam s Odsjeka za sociologiju.

Luka Pavlović smatra da mi ovdje ne bismo trebali glumiti ikakav represivni aparat i kažnjavati udruge koje uzimaju ključeve, već prepustiti Upravi da to riješi.

Ivana Car kaže da ovaj slučaj može biti upozorenje te se može kolegu obavijestiti o posljedicama.

Vinko Drača se slaže s idejom upozorenja, ali kaže da je to osobno već učinio oko 4 ili 5 puta.

Lorena Drakula kaže da se, premda ne koristimo A-015 tako često kao udruge, ključ mora nalaziti na porti i biti dostupan. Previše puta se dogodilo da je predsjednik Diskrepancije Dino Jerković otišao s ključem.

Vinko Drača kaže da se ne smije kažnjavati Diskrepanciju nego konkretnu osobu koja to radi.

Ivana Car kaže da će kontaktirati Dinu Jerkovića i od strane SSU-a (ona je predsjednica).

Lorena Drakula obavještava prisutne da su završile prijave za Filozofijadu u Ohridu. Ukupno se prijavilo gotovo 50 studenata koji će se natjecati u muškom nogometu, muškoj košarci, ženskoj odbojci, stolnom tenisu, šahu i debati. Sada je potrebno utvrditi cijenu prijevoza i pokušati dobiti financiranje od Fakulteta i Saveza sportskih udruga FF-a. Sastanak s koordinatorom Marinom Vucom (koji je u kontaktu s organizatorima) bit će u utorak u 13:15 u prostoriji Studentskog zbora A-016.

1. **Izvještaj sa Skupštine Studentskog zbora Sveučilišta u Zagrebu**

 Lorena Drakula daje izvještaj sa Skupštine SZZG-a održane 27. veljače 2018. Ponovno je izabrana dosadašnja studentska pravobraniteljica Barbara Šimić, studentica Pravnog fakulteta. U sklopu svog rada kontaktirat će naše studentske pravobraniteljice Valeriju Šarac i Petru Rukelj kako bi organizirala predavanja o pravima studenata na pojedinačnim fakultetima. Pored toga, raspisan je Natječaj za studentske projekte 2018. godine koji će trajati do 4. travnja 2018. Prihvaćen je statut Studentskog zbora KBF-a, a statut Studentskog zbora Hrvatskih studija je odgođen za elektroničko glasovanje, nakon što se provjeri je li dozvoljeno da pročelnik potpisuje Statut umjesto Nastavnog vijeća. Formirani su Odbor za statutarna pitanja, Odbor za sport i Odbor za studentske udruge, a Odbor za odnose s javnošću će se formirati naknadno. Studentski zbor Medicinskog fakulteta u Zagrebu provodi projekt pod nazivom „Zdravo Sveučilište“ u sklopu kojeg će po fakultetima održavati predavanja o studentskim pravima unutar zdravstvenog sustava.

Izvještaj Lorene Drakula sa Skupštine Studentskog zbora Sveučilišta u Zagrebu jednoglasno je prihvaćen.

1. **Problematika financiranja studentskog projekta „Psihozij“**

Ivana Car objašnjava da je „Psihozij“ međunarodni simpozij koji je bio prijavljen Ministarstvu obrazovanja radi financiranja smještaja za goste iz drugih gradova ili iz inozemstva. Odgovor Ministarstva se čekao do jučer, kada su rekli da oni ne sudjeluju ni u kakvom financiranju takvog smještaja, nego se ti novci preraspodjeljuju preko Sveučilišta u Zagrebu i preko Studentskog zbora Sveučilišta u Zagrebu. Konferencija je već u svibnju pa traži od Studentskog zbora savjet što i kako učiniti.

Petra Rukelj kaže da je organizirala međunarodni kongres studenata povijesti umjetnosti pred dvije godine. Čak je tada i na stranicama Ministarstva pisalo da oni takve stvari ne financiraju. Misli da se ti novci ne mogu dobiti van Natječaja za studentske projekte.

Emirat Asipi objašnjava da bi se za dodjeljivanje novaca moralo raspisati natječaj jer inače dodjela sredstava nije transparentna. Predlaže da se pita Odsjek za psihologiju za financiranje.

Veronika Mesić predlaže da se raspitaju oko sponzorstva.

Petra Požgaj objašnjava da su ovi natječaji za studentske projekte obično jednom godišnje, ali sad će biti raspisan Natječaj Sveučilišta u Zagrebu pa imaju priliku i na njemu ostvariti sredstva.

1. **Izvještaj studentske pravobraniteljice**

Petra Rukelj kaže kako se je bilo dosta slučajeva od prošle sjednice Studentskog zbora. Tri studentice s psihologije su ponovno bile na konzultacijama, prodekanica za studente Tanja Bukovčan im je dozvolila da ispišu sporni kolegij. Vijeće Odsjeka za psihologiju im je prije toga odbilo molbu da izađu na ispit. Pored toga, bilo je dosta problema oko upisa jer su ljudi krivo shvatili abecedni upis. Ljudi su bili u velikoj panici. U obavijesti o upisima je pisalo i kad istječu prava vannominalnim studentima pa je to zbunilo neke studentice koje imaju zamrznute godine (koje se inače ne računaju u vrijeme trajanja studija). Bile su i dvije predbolonjke, od kojih je jedna htjela polagati ispite poslije 28. veljače 2018. na temelju medicinske dokumentacije. Druga predbolonjka je imala problema s preračunavanjem u ECTS-e, ali se taj izračun sada revidira. Redovito dobivaju i pritužbe na Odsjek za kroatistiku, s mejla prituzba@gmail.com, pogotovo oko Katedre za noviju književnost. Katedri za noviju književnost je naloženo da doda dodatne rokove koji neće imati veze sa semestrom u kojem se sluša predmet.

Lorena Drakula kaže da bi trebalo tražiti Dekanski kolegij da se uvede minimalno 3 roka s razmakom po tjedan dana.

Petra Požgaj kaže da bi uvođenje ispitnih rokova u onim terminima u kojim je izvođena nastava povlačilo za sobom i posljedicu da bi se kolegiji iz zimskog semestra polagali samo na zimskim ispitnim rokovima, a ljetnog semestra samo u ljetnim ispitnim rokovima.

Petra Rukelj nastavlja podnositi izvještaj s obavijesti da se drugoj studentskoj pravobraniteljici, Valeriji Šarac, javio kolega koji želi prijaviti prof. Matu Kapovića na Etičko povjerenstvo zato što nitko kod njega ne prolazi ispite. Isto tako, jedna kolegica s povijesti umjetnosti ima *stalkera* koji studira s njom. On ju 4 godine intenzivno uhodi, a ona to ne želi prijaviti policiji jer je povučena. Cijela situacija je eskalirala 23. veljače kada je on zaposlen u informatičkoj službi, pri čemu on ima uvid u sve podatke (sve o svima koji imaju aaidu identitet). Prodekanica za studente Tanja Bukovčan odmah je reagirala, ali je Gjuro Kladarić, voditelj informatičke službe, zaključio da je on super dečko. On na kraju neće raditi taj posao. Isti taj dan on je sam otišao kod Bukovčan i rasplakao se zbog gubitka posla. O cijeloj priči je informirana i dekanica. Ovo je prijavljeno Stegovnom sudu za studente, ali to je bio period izmjene uprave tako da nije bilo ništa s tim. Studentica će ga ponovno prijaviti Stegovnom.

Karlo Držaić upozorava da bi se trebalo i revidirati Pravilnik Stegovnog suda za studente.

Izvještaj studentskih pravobraniteljica je jednoglasno prihvaćen.

1. **Izbor zamjenica/ka predstavnica Studentskog zbora Filozofskog fakulteta Sveučilišta u Zagrebu u Etičkom povjerenstvu Filozofskog fakulteta Sveučilišta u Zagrebu**

Karlo Držaić objašnjava da je ovo potrebno jer ćemo se pri konstituiranju Etičkog povjerenstva voditi Pravilnikom Sveučilišta u Zagrebu koji je potpuniji i iznad Pravilnika fakulteta. Prema njemu u Etičkom povjerenstvu postoje 2 studentska predstavnika/predstavnice i 2 zamjene. Kako smo prošli puta imenovali Teu Radović za predstavnicu studenata u Etičkom povjerenstvu, a Teu Miroslavić za njenu zamjenicu, njih dvije su sada obje prijavljene kao predstavnice studenata, pa je potrebno izglasati njihove zamjene.

Emirat Asipi predlaže Luku Pavlovića i Tomislava Karlića.

Tomislav Karlić izglasan je za zamjenika Tee Radović u Etičkom povjerenstvu Filozofskog fakulteta s 11 glasova za, 0 protiv i 1 suzdržanim.

Luka Pavlović jednoglasno je izglasan za zamjenika Tee Miroslavić u Etičkom povjerenstvu Filozofskog fakulteta.

1. **Problematika prostorija za grupni rad u Knjižnici Filozofskog fakulteta**

Karlo Držaić govori kako nema Filipa Tenšeka koji je predstavnik studenata u Knjižničnom odboru i prisustvovao je na Skupštini Knjižničnog odbora održanog dan ranije. Međutim, elektroničkim je putem podnio izvještaj o raspravi o odluci da se 2. kat Knjižnice prenamijeni za grupni rad studenata. Na Knjižničnom je odboru rečeno da ovakva odluka ostaje na snazi do kraja semestra, a istovremeno će se provoditi svojevrsna anketa kako bi se utvrdilo jesu li studenti zadovoljni.

Tea Miroslavić kaže da bi trebali reagirati.

Mitja Ružojčić kaže da je na drugom katu i Konferencijska dvorana te će grupni rad zasigurno ometati izlagače koji je koriste.

Petra Požgaj kaže da u podrumu postoji i 10-ak, 20-ak prostorija za individualni rad profesora.

Lorena Drakula govori kako bi trebalo tražiti da se tri prostorije namijenjene za grupni rad studenata krenu koristiti pa ako vidimo da postoji veća potreba razmislimo što se još nudi i kako to riješiti.

Vinko Drača smatra da je veći problem velik broj računala koji ne rade. Kako je uopće uređeno to upravljanje knjižnicom? Može li se na Fakultetskom vijeću iznijeti ta točka? Tu bi onda napomenuli da se treba pronaći adekvatan prostor za grupni rad (što nije nijedan kat) i da se konačno poprave i instaliraju novi operativni sustavi na kompjuterima. Isto tako smatra da je blokada Facebooka glupost jer ga ljudi koriste i u profesionalne svrhe.

Dogovoreno je kako će se urudžbirati zahtjev za dodavanjem točke o korištenju Knjižnice Filozofskog fakulteta na idućoj sjednici Fakultetskog vijeća.

1. **Razno**

Lorena Drakula govori kako su joj ukazali na problem nemogućnosti korištenja Microsoft Office paketa. Navodno bi svi studenti za vrijeme trajanja studija, prema ugovoru potpisanom s Microsoftom, morali imati mogućnosti korištenja Officea tijekom trajanja studija. Međutim, trenutno nemaju svi studenti tu mogućnost (iz nepoznatog razloga). Predlaže da se oko toga raspitamo kod prodekana za organizaciju i razvoj Deana Dude.

Petra Požgaj kaže da se Povjerenstvo za izradu Statuta sastaje redovito. Uskoro bi trebao biti gotov novi prijedlog Statuta. Od većih promjena vezanih za studente, od sada će se Statutom regulirati i sudjelovanje studenata u Vijećima odsjeka.

Karlo Držaić zaključuje sjednicu u 18:28h.